Vyf verdagtes dalk met talle onopgeloste sake verbindArgieffoto: Nico Strydom Die Gautengse polisie hoop dat die inhegtenisneming van drie vermeende huurmoordenaars en twee vermeende reeksinbrekers die deurbraak kan gee in talle ander onopgeloste ernstige en geweldsmisdaadsake. Drie verdagtes is Dinsdagoggend by die Olievenhoutbosch-taxistaanplek ná ŉ skietery vasgetrek. Die polisie vermoed hulle kan met verskeie sake verbind word wat met taxigeweld verband hou. “Drie mans is gisteroggend in die hospitaal opgeneem nadat hulle by die Olievenhoutbosch-taxistaanplek geskiet is,” het kol. Lungelo Dlamini, woordvoerder van die polisie, gesê. “Drie verdagtes het in ŉ swart BMW-sedanmotor by die staanplek opgedaag en lukraak op mense begin skiet. Die drie slagoffers is in hul bene en arms gewond.” Dlamini sê die skieters het hul voertuig net daar gelaat en op die vlug geslaan. “’n Paar uur later het die verdagtes in ŉ ander voertuig, ŉ swart Mercedes Benz Viano, teruggekeer om die BMW te kom haal. Hulle is op die plek in hegtenis geneem.” Volgens Dlamini is daar tydens die inhegtenisneming beslag gelê op die twee voertuie, asook ŉ AK47-aanvalsgeweer en ŉ 9 mm-pistool. Beamptes van die provinsiale taakspan het kort daarna inligting opgevolg oor ŉ voertuig wat glo tydens ŉ gewapende rooftog in Sandton, asook verskeie huisbrake in die provinsie, gebruik is. “Twee verdagtes is agtervolg terwyl hulle verskeie huise beloer het. Polisiebeamptes het hulle gekonfronteer en in hegtenis geneem. Die verdagtes se Honda Jazz is deursoek en verskeie items wat tydens huisbrake in Parkhurst en Parkview gesteel is, is in die voertuig gevind, tesame met toerusting wat tydens inbrake gebruik word,” sê Dlamini. ŉ Verdere ondersoek het die twee verdagtes ook verbind met gewapende rooftogte in Norwood en Sandringham. Een van die verdagtes is ook op die polisie se ondersoeklys in verband met ŉ moordsaak in Hillbrow. Dlamini sê die polisie is tans besig om dossiere van onopgeloste sake na te gaan om te kyk of enige van die vyf verdagtes met dié sake verbind kan word. Die drie verdagtes wat in Olievenhoutbosch in hegtenis geneem is, sal binnekort in die Pretoria-landdroshof verskyn op aanklagte van poging tot moord en besit van ŉ ongelisensieerde vuurwapen. Die ander twee verdagtes sal in die Alexandra-landdroshof verskyn op aanklagte van sameswering om misdaad te pleeg, besit van gekaapte voertuie en besit van huisbraaktoerusting.